“સતી સીતાની પવિત્રતા માટે રામચંદ્રજીના મનમાં સહેજ પણ શંકા નહોતી. છતાં ભવિષ્યમાં લોકાપવાદને બિલકુલ ગુંજાશ ન રહે એ દૃષ્ટિએ અગ્નિપરીક્ષાનો વિધિ કરવામાં આવ્યો હતો. આ કિસ્સામાં કાશીબહેન વિશે પણ મહારાજશ્રીના મનમાં કશી શંકા નહોતી. છતાં ખેડૂત મંડળી જેવી તટસ્થ સંસ્થાના પીઢ પ્રમુખ વીરાભાઈને તપાસ માટે મોકલીને લોકાપવાદને માટે સ્થાન રહેવા દીધું નથી. રામરાજ્યમાં તે દેશ-કાળની પરિસ્થિતિમાં ધોબીની ખોટી ટીકાનો સમાજમાંથી કોઈએ પ્રતિકાર કર્યો નહિ. તેથી પતિ રામે રાજા તરીકે પોતાના કર્તવ્યપાલનમાં દૃઢ રહીને સીતાનો ત્યાગ કર્યો, ને એ રીતે એક આદર્શ દાખલો બેસાડ્યો કે રામરાજ્યમાં રાજા પણ એક ધોબીની ટીકાને માન આપીને સર્વાનુમતિના આદર્શ પ્રત્યે આદર વ્યક્ત કરે છે. રામરાજ્યની આ સ્થિતિમાં પૂર્તિ કરવા માટે મહારાજશ્રી સમાજ જાગ્રતિનું તત્ત્વ ઉમેરી શુદ્ધિ પ્રયોગ સૂચવે છે. મુખી એ ખોટું આળ કાશીબહેન પર ચડાવ્યું તો ખુદ લોકો જ એ અપરાધનો જવાબ મુખી પાસે માગે, પરિણામે સમાજ કાશીબહેનનો બચાવ કરે છે એ જાણી હ્રદયને સમાધાન મળે.”